La tercera edició de la fira, que se celebra del 9 a l'11 d'abril, està dedicada a les solucions tecnològiques per la indústria impulsades per la intel·ligència artificial, el Internet of Things, la fabricació additiva o la ciberseguretat industrial.
L'ICF participarà en la tercera edició de la fira Advanced Factories que enguany té com a fil conductor la intel·ligència industrial.
Del 9 a l'11 d'abril, el Centre de Convencions Internacional de Barcelona (CCIB) reunirà al voltant de 14.000 professionals i empreses especialitzades en automatització industrial, robòtica, màquina-eina i digital manufacturing.
L'entitat financera pública oferirà un servei d'assessorament financer a expositors i visitants per finançar les operacions de compra-venda que es puguin tancar al llarg del congrés, així com també per a qualsevol altra necessitat de finançament que puguin tenir.
En aquest sentit, l'ICF disposa d'un ampli ventall de solucions financeres per impulsar les empreses del sector industrial, d'entre les que destaca l' ICF Indústria 4.0, una línia de finançament per a empreses industrials i de serveis relacionats que impulsin inversions que generin impacte positiu en la capacitat productiva, l'ocupació, la dinamització de l'activitat en la cadena de valor i l'ús de tecnologies de la informació i les comunicacions en processos.
A més, també es poden finançar projectes de recerca, desenvolupament i innovació.
A més, l'ICF compta amb altres línies de préstecs per potenciar les inversions en innovació, internacionalització i industrialització del sector industrial, com els crèdits ICF Pime indústria.
Aquestes seran dues de les línies de finançament que l'ICF explicarà a la conferència que realitzarà el proper dimarts 9 d'abril a les 11h a la sala Factory Innovation Theatre del congrés.
A l'acte, que obrirà el subdirector general de Política Industrial de la Generalitat de Catalunya, Jordi Carbonell, també es parlarà sobre altres productes i instruments de finançament que l'entitat financera pública posa a disposició del teixit empresarial de Catalunya.
L'Advanced Factories és una de les fires més importants que es dediquen a la indústria 4.0, l'automatització i la digitalització industrial.
S'hi presenten les últimes innovacions en màquina-eina, robòtica, automatització industrial, així com totes les noves solucions tecnològiques impulsades per la intel·ligència artificial, l'Internet de les Coses, la fabricació additiva o la ciberseguretat industrial.
La fira, en la que hi participaran més de 300 empreses, espera reunir més de 14.000 congressistes i professionals.
En paral·lel, també tindrà lloc el Industry 4.0 Congress, el congrés europeu més gran sobre indústria avançada i digital.
L'ICF l'entitat financera pública de Catalunya, que té com a missió principal impulsar el finançament al teixit empresarial de Catalunya per tal de contribuir al creixement, innovació i sostenibilitat de l'economia catalana.
L'ICF actua com a complement del sector privat oferint un ampli ventall de solucions de finançament centrades en l'activitat de préstecs, avals i inversions en capital risc.
Des de 2014, és membre de l'European Associations Public Banks (EAPB), associació que agrupa bona part dels bancs i entitats financeres públiques que operen arreu d'Europa.